**ΧΑΙΡΕΤΙΣΜΟΣ ΔΗΜΑΡΧΟΥ ΛΕΜΕΣΟΥ**

**Νίκου Νικολαΐδη**

**ΣΤΗΝ ΔΙΑΔΙΚΤΥΑΚΗ ΔΗΜΟΣΙΟΓΡΑΦΙΚΗ ΔΙΑΣΚΕΨΗ**

**10 χρόνια «Λεμεσός μια πόλη ο κόσμος όλος»!**

9 Φεβρουαρίου 2022 – Ώρα: 11:00 – 12:00

[https://zoom.us/j/93589011752](https://zoom.us/j/93589011752%22%20%5Ct%20%22_blank)

WEBINAR ID: 935 8901 1752

Αγαπητοί κύριοι συνάδελφοι Δήμαρχοι

Αγαπητοί εκπρόσωποι και συντελεστές στην υλοποίηση του προγράμματος ένταξης Υπηκόων Τρίτων Χωρών στην τοπική κοινωνία «Λεμεσός: Μια πόλη, ο κόσμος όλος»

Αγαπητέ κ. Κωνσταντίνε Κυπριανού, Προϊστάμενε της Μονάδας Ευρωπαϊκών Ταμείων του Υπουργείου Εσωτερικών

Αγαπητοί φίλοι και φίλες, δημοσιογράφοι

Η σημερινή διαδικτυακή συνάντηση γίνεται με την ευκαιρία της ολοκλήρωσης του 18μηνου προγράμματος για την στήριξη της ένταξης των Υπηκόων Τρίτων Χωρών που ζουν στην πόλη μας.

Σηματοδοτεί ταυτόχρονα και τη συμπλήρωση **μίας ολόκληρης 10ετίας** αδιάλειπτης υλοποίησης του προγράμματος.

Η διαχείριση της μετανάστευσης μέσα στις συνθήκες που διαμορφώθηκαν τα τελευταία 4 χρόνια λόγω των αυξημένων ροών, δεν είναι εύκολη υπόθεση. Ο Δήμος Λεμεσού επιδιώκει την πλήρη αξιοποίηση των διαθέσιμων ευρωπαϊκών χρηματοδοτήσεων. Τα στελέχη μας στο γραφείο ευρωπαϊκών προγραμμάτων και στην κοινωνική εργασία καταβάλλουν ιδιαίτερα αξιόλογη προσπάθεια. Είναι σημαντικό να μπορούμε να δημιουργήσουμε συνθήκες ώστε όλοι, ντόπιοι, Ευρωπαίοι, πρόσφυγες και μετανάστες να συμβιώνουμε, γιατί όσο επιτυγχάνουμε υψηλό επίπεδο ένταξης και αλληλεγγύης, τόσο καλύτερα ενισχύουμε την κοινωνική συνοχή.

Το έργο «Λεμεσός μια πόλη ο κόσμος όλος, είναι ένα σημαντικό έργο που έρχεται να συμπληρώσει μια σειρά από άλλες κοινωνικές πρωτοβουλίες του Δήμου Λεμεσού. Αφενός αξιοποιούμε ευρωπαϊκούς πόρους και αφετέρου ενισχύουμε την ικανότητα μας να στηρίζουμε ευάλωτες ομάδες.

Ανάλογα προγράμματα με κοινωνικό χαρακτήρα, τα οποία ο Δήμος μας υλοποιεί είναι:

* Το πρόγραμμα ΣΧΕΔίΑ – Κέντρο Στήριξης και Επανένταξης αστέγων: το κέντρο λειτουργεί με σκοπό τη στήριξη και ένταξη των ατόμων που αντιμετωπίζουν το πρόβλημα της αστεγίας. Το κέντρο προσφέρει υπηρεσίες ημερήσιας φροντίδας αλλά και υπηρεσίες στήριξης που βοηθούν χωρίς διακρίσεις ξένους και κύπριους να αποκτήσουν την αυτονομία τους και να ενταχθούν στην κοινότητα.
* Το πρόγραμμα απογευματινής απασχόλησης εφήβων Ελεύθερα Χέρια: Το πρόγραμμα λειτουργεί με σκοπό να προσφέρει υπηρεσίες φύλαξης εφήβων μετά το σχολείο. Τα παιδιά που συμμετέχουν στο πρόγραμμα, προέρχονται από οικογένειες με περιορισμένες οικονομικές δυνατότητες με αποτέλεσμα να μην έχουν τη δυνατότητα να παρακολουθήσουν ιδιαίτερα μαθήματα ή δραστηριότητες τα απογεύματα. Για αυτό το σκοπό το πρόγραμμα προσφέρει δωρεάν φαγητό, δωρεάν σχολική μελέτη και διάφορες υγιείς δραστηριότητες/ εκδρομές/ εκπαιδεύσεις. Το πρόγραμμα έχει διαχρονική αξία στις κοινωνικές παρεμβάσεις του δήμου Λεμεσού και σύντομα θα διπλασιάσει τον αριθμό των παιδιών που θα φιλοξενεί καθώς θα μετεγκατασταθεί σε νέο σύγχρονο κτήριο.
* Το Κοινωνικό μας Παντοπωλείο: σημαντική είναι η συμβολή του Δήμου με τη λειτουργία του Κοινωνικού Παντοπωλείου όπου προσφέρει σε μηνιαία βάση τα είδη πρώτης ανάγκης σε άτομα και οικογένειες που αδυνατούν να τα εξασφαλίσουν. Μέσα από τη στήριξη αυτή επιδιώκεται να ενισχύσει όσους το χρειάζονται μέχρι να αποκτήσουν τις δικές τους δυνατότητες και να λειτουργήσουν αυτόνομα στην κοινότητα. Σημαντική είναι η συμβολή του Κοινωνικού Παντοπωλείου σε ανθρώπους που βιώνουν μια κρίση πχ ανεργία, αλλά και σε αιτητές ασύλου οι οποίοι δεν έχουν ακόμη εξασφαλίσει τα δικαιώματα σίτισης από το κράτος.

Αυτά είναι μόνο κάποια παραδείγματα.

Ο Δήμος Λεμεσού έχει κοινωνικό πρόσωπο! Προσπαθεί και αξιοποιεί όλες τις διαθέσιμες ευκαιρίες. Είναι αρκετά αυτά που κάνουμε; Προφανώς όχι! Η κοινωνική πολιτική δεν εμπίπτει στις αρμοδιότητες της τοπικής αυτοδιοίκησης αλλά του κεντρικού κράτους.

Μπορούμε να κάνουμε περισσότερα; Απαντώ ναι!

Αυτές τις ημέρες κορυφώνεται η συζήτηση για την Μεταρρύθμιση της Τοπικής Αυτοδιοίκησης. Η μεταρρύθμιση θα μας επιτρέψει να αναβαθμίσουμε την κοινωνική μας πολιτική και να την εμπλουτίσουμε με νέα προγράμματα.

Δεν έχω αμφιβολία ότι θα αποκτήσουμε καινούργιες δυνατότητες, με τις υπό την έγκριση της Βουλής, συνενώσεις Δήμων και Κοινοτήτων.

Η Λεμεσός έχει αποκτήσει πολλές εμπειρίες στην κοινωνική πολιτική. Το πρόγραμμα «Λεμεσός μια πόλη ο κόσμος όλος» μάς έδωσε αυτές τις εμπειρίες και εμείς αποδείξαμε για 10 χρόνια ότι μπορούμε να ανταποκριθούμε.

Τώρα, που θα ενώσουμε τις δυνάμεις μας σε ένα νέο σχήμα με μεγαλύτερη γεωγραφική κάλυψη, θα έχουμε επίσης περισσότερα στελέχη και αυξημένους πόρους.

Θέλω να σας διαβεβαιώσω ότι θα δουλέψουμε στον κοινωνικό τομέα για να πετύχουμε περισσότερα.

Η τοπική αυτοδιοίκηση βρίσκεται εγγύτερα στους πολίτες, άρα γνωρίζει καλύτερα και τα προβλήματα τους, τις ανάγκες τους.

Οι ευάλωτες ομάδες που μας ενδιαφέρουν ιδιαίτερα είναι οι άνθρωποι που δεν έχουν τα βασικά μέσα για μια αξιοπρεπή διαβίωση, ανεξαρτήτως αν είναι Κύπριοι, άλλοι ευρωπαίοι πολίτες ή Υπήκοοι τρίτων χωρών. Μας ενδιαφέρουν επίσης οι νέοι που αναζητούν δημιουργικές κατευθύνσεις, οι γυναίκες που διεκδικούν ίσες ευκαιρίες, τα νέα ζευγάρια που αναζητούν ευκαιρίες.

Ευελπιστούμε ότι με την συνεργασία που έχουμε με την Μονάδα Ευρωπαϊκών Ταμείων του Υπουργείου Εσωτερικών θα μπορέσουμε να υλοποιήσουμε και άλλα προγράμματα στον κοινωνικό τομέα – στηρίζοντας το κεντρικό κράτος που έχει την κατεξοχήν ευθύνη και αρμοδιότητα. Το ίδιο στοχεύουμε και με το Υπουργείο Εργασίας που έχει την ευθύνη του Ευρωπαϊκού Κοινωνικού Ταμείου.

Ευχαριστώ ιδιαίτερα τον Προϊστάμενο της Μονάδας Κωνσταντίνο Κυπριανού για την πολύ παραγωγική μας συνεργασία καθώς επίσης και όλους τους λειτουργούς της Μονάδας Ευρωπαϊκών Ταμείων που συνεργάζονται αρμονικά με τα στελέχη του Δήμου μας.